C 159/16
RO
Jurnalul Oficial al Uniunii Europene
12.4.2022
„Implicare”: orice acțiune de interes general întreprinsă în mod voluntar sau sub forma unei misiuni de voluntariat.
Implicarea se referă la acțiuni civice voluntare și dezinteresate în serviciul altora.
„Mediu”: combinația de elemente naturale și socioeconomice care constituie cadrul condițiilor de viață ale unei persoane, ale unei populații sau ale unei comunități la diferite scări spațiale.
Ca atare, protecția mediului implică luarea de măsuri pentru a limita sau a inversa impactul negativ al unei activități umane asupra mediului.
„Mentorat”: o relație interpersonală voluntară pe termen mediu și lung între un tânăr și un mentor, structurată într-un cadru profesional.
„Activități de învățare inter pares”: activități care, la nivelul UE, permit statelor membre care se confruntă cu provocări similare în materie de politici să lucreze în clustere și să facă schimb de bune practici, să se concentreze asupra provocărilor specifice țărilor sau să sprijine o anumită agendă națională de reformă cu ajutorul țărilor aflate în situații similare, al organizațiilor părților interesate și al experților independenți, după caz (1).
„Dezvoltare durabilă”: satisfacerea nevoilor generațiilor actuale într-un mod care să nu compromită capacitatea generațiilor viitoare de a-și satisface propriile nevoi.
Aceasta promovează o economie dinamică, ocuparea integrală a forței de muncă, standarde ridicate de educație, asistență medicală și coeziune socială și regională, precum și protecția mediului, într-o lume sigură și pașnică, care respectă diversitatea culturală.
„Tineri cu mai puține oportunități”: tineri care, din motive economice, sociale, culturale, geografice sau de sănătate, din cauza provenienței lor dintr-un context de migrație sau din motive precum un handicap sau dificultăți educaționale sau din orice alt motiv, inclusiv un motiv care ar putea da naștere la discriminare în sensul articolului 21 din Carta drepturilor fundamentale a Uniunii Europene, se confruntă cu obstacole din cauza cărora nu pot avea acces efectiv la oportunități (2).
(1) Rezoluția Consiliului privind structura de guvernanță a Cadrului strategic pentru cooperarea europeană în domeniul educației și formării în perspectiva realizării și dezvoltării în continuare a Spațiului european al educației (2021-2030) (2021/C 497/01), punctul 11.
(2) Definiția de la articolul 2 punctul 4 din Regulamentul (UE) 2021/888.